கதவை திறந்ததும் ”நீங்க தான் ஆர்டிஸ்ட் சந்தோஷா” என்றான் அவன். முகம்மெல்லாம் மயிர் மண்டியிருந்தது. தோளில் கேசம் அழகாய் புரண்டது. இடுப்புக்கு கீழே மட்டும் கசங்கலாக ஆடை.“ஆர்டிஸ்ட்னு சொல்ல முடியாது, ஏதோ கம்ப்யூட்டர்ல கொஞ்சம் வரைவேன்”என்ற சந்தோஷ் “நீங்க…” என்று கேள்வினான். “நான் முப்பதாயிரம் வருடங்கள் முன்பு பிரான்ஸின் ஷோவே குகை ஓவியங்கள் வரைந்தவர்களில் ஒருவன்”. சந்தோஷ் அதிர்ச்சியாக வில்லை பி.ஏ. கிருஷ்ணனின் ‘மேற்கத்திய ஓவியங்கள்’ புத்தகத்தை சில நாட்களாக படித்திருந்தான். மேஜை மீது தான் புத்தகம் திறந்து கிடந்தது. ஷோவே ஓவியனின் பக்கத்தில் இன்னொருவர் லேசாக தலைகுனிந்த படி நிற்பதை கவனித்தான். “இவர் உங்கள் முப்பாட்டன். தமிழகத்தில் கீழ்வாலை முதல் கொல்லூர் வரை பாறை ஓவியங்கள் வரைந்தவர்களில் ஒருவர்” என்றான் ஷோவே ஓவியன். அவர் கூச்சமாக தலை குனிந்து நின்றிருந்தார். கூந்தல் சோர்வாக முதுகில் படர்ந்திருந்தது.